SL Uradni list Evropske unije L 236/12

DIREKTIVA KOMISIJE 2004/86/ES

z dne 5. julija 2004

o spremembi Direktive Sveta 93/93/EGS o masah in merah dvo- ali trikolesnih motornih vozil zaradi prilagajanja tehničnemu napredku

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 93/93/EGS z dne 29. oktobra 1993 o masah in merah dvo- ali trikolesnih motornih vozil (1) in zlasti člena 3 Direktive,

ob upoštevanju Direktive 2002/24/ES Evropskega parlamenta in Sveta z dne 18. marca 2002 v zvezi s homologacijo dvo- ali trikolesnih motornih vozil in razveljavitvi Direktive Sveta 92/61/EGS (2) in zlasti člena 17 Direktive,

ob upoštevanju naslednjega:

(1) Direktiva 93/93/EGS je ena od posamičnih direktiv v okviru postopka homologacije Skupnosti po Direktivi 2002/24/ES. Določila Direktive 2002/24/ES v zvezi s sistemi, s komponentami in z ločenimi tehničnimi enotami vozil se potemtakem nanašajo na Direktivo 93/93/EGS.

(2) Za popolno delovanje celotnega sistema homologacije je potrebno pojasniti in dopolniti določene zahteve Direktive 93/93/EGS.

(3) V skladu s tem je potrebno poudariti, da je treba mase izmenljivih zgornjih ustrojev za štirikolesnike v kategorijah L6e in L7e, ki so namenjeni prevozu tovora, upoštevati kot del mase tovora in ne kot del mase praznega vozila.

(4) V skladu s tem se spremeni Direktiva 93/93/EGS.

(5) Ukrepi, predvideni s to direktivo, so skladni z mnenjem Odbora za prilagajanje tehničnemu napredku iz člena 13 Direktive Sveta 70/156/EGS (3) –

SPREJELA NASLEDNJO UREDBO:

Člen 1

Priloga k Direktivi 93/93/EGS se spremeni v skladu s Prilogo k tej direktivi.

Člen 2

1. S 1. januarjem 2005, v primeru dvo- ali trikolesnih motornih vozil, katerih masa in mere ustrezajo zahtevam Direktive 93/93/EGS, kot je spremenjena s to direktivo, države članice na podlagi mase in mer ne bodo:

a) zavrnile izdaje homologacije ES ali nacionalne homologacije za takšna vozila; ali

b) prepovedale registracije, prodaje ali začetka uporabe takega vozila.

2. S 1. julijem 2005, bodo države članice odklonile podelitev homologacije ES, če zahteve Direktive 93/93/EGS, spremenjene s to direktivo, za katero koli novo vrsto dvo- ali trikolesnih motornih vozil, pa naj bo zaradi mase ali mer, ne bodo izpolnjene.

Člen 3

1. Države članice sprejmejo zakone in druge predpise, potrebne za uskladitev s to direktivo, najpozneje 31. decembra 2004. Besedilo teh predpisov in primerjalno tabelo med predpisi in to direktivo takoj pošljejo Komisiji.

Ko države članice sprejmejo te predpise, morajo slednji vsebovati sklic na to direktivo ali pa morajo biti opremljeni s sklicem ob njihovi uradni objavi. Način sklicevanja določijo države članice.

2. Države članice predložijo Komisiji besedilo temeljnih predpisov nacionalne zakonodaje, sprejetih na področju, ki ga pokriva ta direktiva.

Člen 4

Uredba začne veljati dvajset dni po objavi v Uradnem listu Evropske unije.

Člen 5

Ta direktiva je naslovljena na države članice.

V Bruslju, 5. julija 2004 Za Komisijo Erkki LIIKANEN Član Komisije

(1) UL L 311, 14.12.1993, str. 76. Direktiva, spremenjena z Direktivo Komisije 2001/78/ES (UL L 285, 29.10.2001, str. 1).

(2) UL L 124, 9.5.2002, str. 1. Direktiva, nazadnje spremenjena z Direktivo Komisije 2003/77/ES (UL L 211, 21.8.2003, str. 24).

(3) UL L 42, 23.2.1970, str. 1. Direktiva, nazadnje spremenjena z Direktivo 2004/3/ES Evropskega parlamenta in Sveta (UL L 49, 19.2.2004, str. 36).